PMIndiaData/PMIndiaSum huggingface dataset:
पंतप्रधानांनी घेतली पंतप्रधान कार्यालयातल्या अधिकारी आणि कर्मचाऱ्यांची भेट

पंतप्रधान नरेंद्र मोदी यांनी आज साऊथ ब्लॉक येथे पंतप्रधान कार्यालयाते सर्व अधिकारी आणि कर्मचाऱ्यांची भेट घेतली. या वेळी वरिष्ठ अधिकाऱ्यांमध्ये पंतप्रधानांचे प्रधान सचिव भुपेंद्र मिश्रा, राष्ट्रीय सुरक्षा सल्लागार अजित दोवाल, अतिरिक्त प्रधान सचिव पी.के.मिश्रा, सचिव भास्कर खुलबे यांनी पंतप्रधानांचा सत्कार केला. गेल्या पाच वर्षात पंतप्रधान कार्यालयातल्या अधिकारी आणि कर्मचाऱ्यांनी केलेल्या परिश्रमांचे पंतप्रधानांनी कौतुक केले. भारतीय जनतेच्या आशा-आकांक्षा पूर्ण करण्यासाठी पुन्हा एकदा प्रत्येकाने स्वत:ला समर्पित करायला हवे आणि नव्या जोमाने काम करायला हवे असे पंतप्रधान म्हणाले. जनतेच्या या सरकारकडून मोठ्या अपेक्षा आहेत. या अपेक्षांमधूनच पंतप्रधान कार्यालयाला काम करण्याची ऊर्जा मिळते असे ते म्हणाले. पंतप्रधान कार्यालय चमूतल्या प्रत्येक सदस्याचे गेल्या पाच वर्षातले योगदान लक्षात घेत पंतप्रधानांनी सर्वांचे आभार मानले. पंतप्रधान कार्यालयातल्या प्रत्येक व्यक्तीच्या कुटुंबियांनाही त्यांनी शुभेच्छा दिल्या.
जागतिक अजिंक्यपद स्पर्धेत 20 वर्षाखालील 400 मीटर धावस्पर्धेत सुवर्णपदक पटकावणाऱ्या हिमा दास  हिचे पंतप्रधानांतर्फे अभिनंदन

फिनलँड येथे सुरु असलेल्या जागतिक अजिंक्यपद स्पर्धेत 20 वर्षाखालील 400 मीटर धावस्पर्धेत सुवर्णपदक पटकवणारी धावपटू हिमा दास हिचे पंतप्रधान, नरेंद्र मोदी यांनी अभिनंदन केले आहे. “जागतिक अजिंक्यपद स्पर्धेत 20 वर्षाखालील 400 मीटर धावस्पर्धेत सुवर्ण पदक जिंकण्याची ऐतिहासिक कामगिरी करणारी धावपटू हिमा दास हिचा भारताला अभिमान वाटतो. तिने मिळविलेल्या यशाबद्दल तिचे अभिनंदन! तिचे हे यश भावी काळात युवा खेळाडूंना नक्कीच प्रेरणा देईल”, असे पंतप्रधान म्हणाले.
जपानचे माजी पंतप्रधान शिन्झो आबे यांच्या दुर्दैवी निधनाने धक्का बसल्याचे सांगत पंतप्रधानांनी व्यक्त केले दुःख

नवी दिल्‍ली, 8 जुलै 2022 जपानचे माजी पंतप्रधान शिन्झो आबे यांच्या दुर्दैवी निधनाने धक्का बसल्याचे सांगत पंतप्रधानांनी दुःख व्यक्त केले आहे. शिन्झो आबे यांच्याशी असलेला स्नेहबंध आणि मैत्री पंतप्रधानांनी अधोरेखित केली आणि त्यांनी भारत-जपान संबंधांना विशेष धोरणात्मक आणि जागतिक सहकार्याच्या स्तरावर नेण्यासाठी दिलेल्या अतुलनीय योगदानावर भाष्य केले. शिन्झो आबे यांच्याविषयी असलेला आदर व्यक्त करण्यासाठी मोदी यांनी 9 जुलै 2022 रोजी एक दिवसाचा राष्ट्रीय दुखवटा जाहीर केला आहे. पंतप्रधानांनी टोक्योमध्ये त्यांच्यासोबत नुकत्याच झालेल्या बैठकीचे छायाचित्रही सामायिक केले. ट्विटच्या मालिकेत पंतप्रधान म्हणाले; “माझ्या सर्वात प्रिय मित्रांपैकी एक शिन्झो आबे यांच्या दुर्दैवी निधनाने मला धक्का बसला असून झालेले दुःख शब्दांपलीकडे आहे.ते एक जागतिक पातळीवरचे उत्तुंग राजकारणी व्यक्तिमत्व , एक उत्कृष्ट नेता आणि एक उल्लेखनीय प्रशासक होते. जपान आणि जगाला एका उत्तम स्तरावर पोहोचवण्यासाठी त्यांनी आपले जीवन समर्पित केले.'' माझा आबे यांच्यासोबतचा स्नेहबंध अनेक वर्षांचा आहे. गुजरातचे मुख्यमंत्री असताना माझी त्यांच्याशी ओळख झाली होती आणि मी पंतप्रधान झाल्यानंतरही आमची मैत्री कायम राहिली.अर्थव्यवस्थेबद्दल आणि जागतिक घडामोडींबद्दल त्यांना असलेल्या तीक्ष्ण अंतर्दृष्टीने माझ्यावर नेहमीच सखोल छाप पाडली.'' “माझ्या अलीकडच्या जपान दौऱ्यादरम्यान, मला आबे यांना पुन्हा भेटण्याची आणि अनेक मुद्द्यांवर चर्चा करण्याची संधी मिळाली. त्यावेळी नेहमीप्रमाणेच ते हास्यविनोद करत मनमोकळेपणाने बोलत होते आणि बारकाईने ऐकत होते. ही आमची शेवटची भेट असेल याची मला पुसटशीही कल्पना नव्हती. त्यांचे कुटुंबीय आणि जपानी लोकांप्रती माझ्या मनापासून संवेदना.'' “भारत-जपान संबंधांना विशेष धोरणात्मक आणि जागतिक सहकार्याच्या स्तरावर नेण्यासाठी आबे यांनी मोठे योगदान दिले.आज संपूर्ण भारत जपानसोबत शोकसागरात बुडाला आहे आणि या कठीण प्रसंगी आम्ही आमच्या जपानी बंधू-भगिनींसोबत एकजुटीने उभे आहोत.” माजी पंतप्रधान शिन्झो आबे यांच्याबद्दल मनापासून आदर व्यक्त करण्यासाठी, 9 जुलै 2022 रोजी एक दिवसाचा राष्ट्रीय दुखवटा पाळण्यात येईल." “माझा प्रिय मित्र शिन्झो आबेसोबतच्या माझ्या सर्वात अलीकडील टोक्योमधील भेटीतील एक छायाचित्र सामायिक करत आहे. भारत-जपान संबंध बळकट करण्यासाठी नेहमीच उत्साही असलेल्या त्यांनी नुकतेच जपान-भारत संघटनेचे अध्यक्षपद स्वीकारले होते.''
राष्ट्रीय वैद्यकीय आयोग विधेयक 2019 मधील सुधारणांना मंत्रिमंडळाची मंजुरी

तप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीला राष्ट्रीय वैद्यकीय आयोग विधेयक 2019 मधील सुधारणांबाबत अवगत करण्यात आले आहे. मूळ विधेयक मंत्रिमंडळाने 17 जुलै 2019 ला मंजूर केले होते. ते संसदेच्या दोन्ही सभागृहात अनुक्रमे 29 जुलै 2019 आणि 1 ऑगस्ट 2019 रोजी अधिकृत सुधारणांसह मंजूर झाले होते. विधेयकात पुढील सुधारणा करण्यात आल्या आहेत. उपकलम 4 (1)(क)- 14 सदस्यांऐवजी 22 अर्धवेळ सदस्य उपकलम 4 (4)(ब)- सहा सदस्यांऐवजी 10 सदस्य उपकलम 4 (4)(क)- पाच सदस्यांऐवजी 9 सदस्य उपकलम 37 (2)- शेवटी घालण्यात आले आहे ”अध्ययनाच्या उद्देशासाठी सुद्धा”.
युरोपियन गुंतवणूक बँकेच्या अध्यक्षांनी घेतली पंतप्रधानांची भेट

युरोपियन गुंतवणूक बँकेचे अध्यक्ष डॉ. वॉर्नर होयर यांनी आज पंतप्रधान नरेंद्र मोदी यांची भेट घेतली. बँकेचे वरिष्ठ अधिकारी यावेळी उपस्थित होते. पंतप्रधान मोदी यांनी एक वर्षांपूर्वी भारत-युरोपियन युनियन शिखर परिषदेच्या वेळी युरोपियन गुंतवणूक बँकेच्या वरिष्ठ अधिकाऱ्यांची भेट घेतली होती. नवी दिल्लीत बँकेचे विभागीय कार्यालय स्थापन करण्यासाठी पाठिंबा देण्याचे स्पष्ट केले होते. आज या कार्यालयाचे उद्‌घाटन झाले. यावेळी झालेल्या चर्चेत पंतप्रधान मोदी यांनी वातावरण बदल आणि शाश्वत पर्यावरणाबद्दलच्या भारताच्या धोरणांबद्दल माहिती दिली. युरोपियन गुंतवणूक बँकेने लखनौ मेट्रोसह इतर शाश्वत पर्यावरण प्रकल्पांसाठी भारताला एक दशलक्ष युरोचे कर्ज दिले आहे. वातावरण बदलाबाबत भारताच्या मजबूत आणि स्वयंप्रेरीत उपायांची प्रशंसा केली आणि या दिशेने भारत करत असलेल्या प्रयत्नांना बँकेचा सातत्याने पाठिंबा मिळत राहील असे स्पष्ट केले.
योगमध्ये, आसनांव्यतिरिक्त आरोग्यासाठी लाभकारक अशा श्वसनविषयक व्यायामांचा समावेश: पंतप्रधान

योगमध्ये, आसनांव्यतिरिक्त आरोग्यासाठी लाभकारक अशा श्वसनविषयक व्यायामांचा समावेश आहे असे पंतप्रधान नरेंद्र मोदी यांनी म्हटले आहे. योग व्यायामांविषयी सविस्तर माहिती देणारी चित्रफीतही मोदी यांनी सामायिक केली आहे. पंतप्रधानांनी आपल्या ट्विट संदेशात म्हटले आहे: “योगमध्ये, आसनांव्यतिरिक्त आरोग्यासाठी लाभकारक अशा श्वसनविषयक व्यायामांचा समावेश आहे. या चित्रफीतीमध्ये त्या व्यायामांविषयी सविस्तर माहिती दिली आहे.”
आंतरराष्ट्रीय न्यायालयीन परिषदेत पंतप्रधानांचे भाषण

पंतप्रधान नरेंद्र मोदी यांनी नवी दिल्ली येथे आंतरराष्ट्रीय न्यायालयीन परिषदेला संबोधित केले. सर्वोच्च न्यायालयातील मान्यवर न्यायाधीश, तसेच विविध उच्च न्यायालये आणि प्रख्यात वकील तसेच परदेशातील प्रतिनिधींनी देखील या परिषदेमध्ये भाग घेतला. जगभरातील नागरिकांना विश्वास आणि आत्मविश्वास मिळवून देण्यासाठी न्यायपालिका प्रेरणा देते, असे सांगुन , पंतप्रधानांनी न्यायालयीन परिषद या 21 व्या शतकाच्या तिसऱ्या दशकाच्या प्रारंभी होत असल्याचे उपस्थितांना निदर्शनास आणून दिले. पंतप्रधान म्हणाले की, चालू दशक भारतातच नव्हे तर जगभरात झपाट्याने बदल घडविणारे आहे. सामाजिक, आर्थिक आणि तंत्रज्ञानाच्या क्षेत्रात आमूलाग्र बदल होत असले तरी निर्णय हे तर्कशास्त्रावर, न्याय्यावर समानतेच्या दृष्टिकोनातून न्यायआधारित असले पाहिजेत. म्हणूनच या परिषदेचा विषय “न्यायमंडळ आणि बदलणारे जग“ असा ठरविला आहे, जो योग्य आणि महत्त्वपूर्ण असल्याचे ते म्हणाले. ‘या न्यालयीन परिषदेच आयोजनही जेंव्हा देश, राष्ट्रपिता महात्मा गांधी यांची 150 वी जयंती मनवत आहे त्याच काळात होत असल्याचे पंतप्रधानांनी सांगितले. महात्मांजींची आठवण सांगतांना , त्यांनी वकिलाला न्यायालयात कमिशन द्यावे लागल्यावर त्यांची वकीली महात्माजींनी कशी नाकारली हा प्रसंग सांगितलं सांगितला . पंतप्रधान म्हणाले की, महात्माजींचा प्रामाणिकपणा आणि सेवेवर विश्वास होता जो भारतीय परंपरा आणि संस्कृतीच्या अभ्यासामुळे वृद्धिंगत झाला. पंतप्रधान म्हणाले की, “कायदा राजांचा राजा आहे, कायदा हा सर्वश्रेष्ठ आहे“ या प्रतिमानावर भारतीय तत्वज्ञानाचा पाया आहे. ते म्हणाले, न्यायालयाने नुकताच दिलेला निकाल याच तत्वज्ञानावर आधारित विश्वासाने सर्व 130 कोटी भारतीयांनी शांततेने स्वीकारला आहे . डॉ. बाबासाहेब आंबेडकर च्या म्हणण्या नुसार, “घटना ही केवळ वकिलांचे दस्तऐवज नाही. हे आयुष्याच वाहन आहे आणि हे ध्येर्य कालातीत आहे. “ पंतप्रधान म्हणाले की, ही भावना आपल्या देशाच्या कोर्टाने पुढे नेली असून आमचे विधिमंडळ आणि कार्यकारी मंडळ यांनी ती जिवंत ठेवली आहे. “एकमेकांच्या मर्यादा समजून घेत सर्व आव्हानांदरम्यान, घटनेच्या तिन्ही स्तंभांनी बऱ्याचवेळा देशाला योग्य दिशा दाखविली आहे. गेल्या पाच वर्षांत भारताच्या विविध संस्थांनी ही परंपरा मजबूत केली आहे, “ ते म्हणाले. सुमारे 1500 अप्रचलित कायदे रद्द केले गेले आहेत आणि त्याच गतीने समाजाला बळकटी देणारे अनेक नवे कायदे लागू करण्यात आले असल्याचे पंतप्रधानांनी सांगितले . `जेंडर जस्ट वर्ल्ड` ही संकल्पना या परिषदेत सुरू केल्याबद्दल पंतप्रधानांनी आनंद व्यक्त केला. “जगात कोणताच देश, समाज, लैंगिक न्यायाशिवाय पूर्ण विकास करू शकत नाही, किंवा न्यायाचा दावाही करू शकत नाही, “असे पंतप्रधान म्हणाले. सरकारने लैंगिक समानता आणताना केलेल्या काही बदलांची उदाहरणे पंतप्रधानांनी यावेळी विषद केली. जसे, सैन्यदलातील मुलींची भरती, लढाऊ वैमानिकांची निवड प्रक्रिया आणि रात्री उशिरापर्यंत काम करण्याचे स्वातंत्र्य. नोकरदार महिलांना 26 आठवडे पगारी सुटी देणारा भारत हा काही मोजक्या देशांपैकी एक असल्याचे, त्यांनी अधोरेखित केले.
पंतप्रधान मोदी यांचे इस्त्रायलमध्ये आगमन; बेन गुरीयन विमानतळावर भव्य पारंपरिक स्वागत

पंतप्रधान नरेंद्र मोदी यांचे आज तेल अविव इथल्या बेन गुरीयन विमानतळावर आगमन झाले. अधिकृत पारंपरिक स्वागत पद्धतीनुसार इस्त्रायलचे पंतप्रधान बेन्जामिन नेत्यनाहू यांनी मोदी यांचे विमानतळावर स्वागत केले. यावेळी पंतप्रधानांनी पारंपरिक मानवंदनाही स्वीकारली. पंतप्रधान नेत्यानाहू यांनी आपल्या निवेदनाची सुरुवात ‘आपका स्वागत है मेरे दोस्त’ या हिंदी वाक्याने केली. आपण पंतप्रधानांचे मुक्तबाहुंनी स्वागत करीत असून, दोन्ही देशांमधले सहकार्य अमर्याद आहे, असे नेत्यनाहू म्हणाले. पंतप्रधान मोदी हे अतिशय मोठे आणि जागतिक दर्जाचे नेते असल्याचे त्यांनी म्हटले. या आदरातिथ्याचा स्वीकार करतांना पंतप्रधान मोदी यांनी आपल्या निवेदनाची सुरुवात हिब्रु भाषेतून “शॉलोम ले कुलाम” अशा शुभेच्छा देत केली. त्या पुढेही त्यांनी हिब्रु भाषेतच “इस्त्रायलच्या भूमीत आल्याचा मला अतिशय आनंद होत आहे” अशा भावना व्यक्त केल्या. 4 जुलै रोजीच 41 वर्षांपूर्वी इस्त्रायलमध्ये झालेल्या एंटेबे कारवाईचे पंतप्रधानांनी यावेळी स्मरण केले. या कारवाईत, ओलिस ठेवलेल्या अनेक इस्त्रायली नागरिकांची सुटका करतांना नेत्यनाहू यांच्या थोरल्या बंधुंना वीरमरण आले होते. शाश्वत गतिमान वृद्धि आणि सर्वांगीण विकासाच्या मार्गावर प्रवास करतांना भारत इस्त्रायलला अतिशय महत्वाचा भागीदार मानतो, असे पंतप्रधान म्हणाले. आर्थिक समृद्धीसाठी भागीदारी तयार करतांनाच दशहतवादाशी लढण्यासाठी संरक्षण विषयक सहकार्य वाढवण्याची गरजही त्यांनी व्यक्त केली. इस्त्रायलमधल्या भारतीय समुदायाशी संवाद साधण्यासाठी आपण उत्सुक असल्याचे सांगत, भारतीय वंशाच्या ज्यू नागरिकांनी दिलेल्या योगदानामुळे दोन्ही देशांच्या संस्कृती समृद्ध झाल्या आहेत, असे पंतप्रधान म्हणाले. बी. गोखले/राधिका/दर्शना
2018 च्या सेऊल शांतता पुरस्कारासाठी पंतप्रधान नरेंद्र मोदी यांची निवड

2018 च्या सेऊल शांतता पुरस्कारासाठी पुरस्कार निवड समितीने पंतप्रधान नरेंद्र मोदी यांची निवड केली आहे. आंतरराष्ट्रीय सहकार्य सुधारणे, जागतिक आर्थिक वृद्धीसाठी केलेले प्रयत्न भारतासारख्या वेगाने विकसित होणाऱ्या अर्थव्यवस्थेचा वृद्धी दर वाढवून मानव विकास साधण्याचा प्रयत्न आणि भ्रष्टाचारविरोधी तसेच सामाजिक एकात्मता वाढवण्यासाठी चालवलेल्या मोहिमांच्या माध्यमातून लोकशाही बळकट करण्याच्या त्यांच्या प्रयत्नांची दखल घेत समितीने त्यांची यंदाच्या पुरस्कारासाठी निवड केली आहे. हा पुरस्कार मोदी यांना घोषित करतांना भारत आणि जागतिक अर्थव्यवस्थेच्या विकासासाठी मोदी यांनी दिलेले योगदान गरीब आणि श्रीमंत यांच्यातली आणि आर्थिक विषमता कमी करण्यासाठी त्यांनी आखलेली धोरणे, जी ‘मोदीनॉमिक्स’म्हणून ओळखली जातात, या कार्याची दखल समितीने घेतली आहे. त्याशिवाय भ्रष्टाचारविरोधी उपाययोजना आणि विमुद्रीकरणासारखे निर्णय घेऊन स्वच्छ कारभारासाठी मोदी घेत असलेल्या प्रयत्नांचे निवड समितीने कौतुक केले आहे. जागतिक पातळीवर यशस्वी परदेश धोरण आखून प्रादेशिक आणि जागतिक शांततेसाठी पंतप्रधान करत असलेले प्रयत्न जे ‘मोदीडॉक्ट्रीन’ आणि ‘ॲक्ट इस्ट पॉलिसी’ या नावाने संबोधले जातात त्याबद्दलही समितीने मोदी यांना श्रेय दिले आहे. हा पुरस्कार मिळवणारे मोदी हे 14 वे व्यक्ती आहेत. या प्रतिष्ठीत पुरस्कारासाठी आपली निवड झाल्याबद्दल पंतप्रधान नरेंद्र मोदी यांनी कोरिया सरकारचे आभार मानले असून हा पुरस्कार स्वीकारला आहे. पुरस्कार वितरण सोहळ्याची वेळ नंतर निश्चित केली जाईल. पार्श्वभूमी कोरियाची राजधानी सेऊल येथे 24व्या ऑलिम्पिक क्रीडा स्पर्धेचे यशस्वी आयोजन झाल्याच्या निमित्ताने 1990 पासून सेऊल शांतता पुरस्कार दिला जातो. या क्रीडा स्पर्धेसाठी जगभरातले 160 देश एकत्र आले होते. या देशांच्या प्रतिनिधींनी निर्माण केलेल्या सौहार्द आणि मित्रत्वाच्या वातावरणामुळे जागतिक शांतता आणि सौहार्दतेला चालना मिळाली होती. या घटनेची आठवण म्हणून शांततेच्या क्षेत्रात विशेष काम करणाऱ्यांना हा पुरस्कार दिला जातो. जागतिक आणि प्रादेशिक शांततेसाठी कोरियन जनतेची कटिबद्धता व्यक्त करण्यासाठी हा पुरस्कार दिला जातो. मानवजातीत सौहार्द प्रस्थापित करणे जागतिक पातळीवर विविध देशांदरम्यान नव्याने चांगले संबंध प्रस्थापित करण्यासाठी प्रयत्न करणे आणि एकूणच जागतिक शांततेला बळकटी देण्यासाठी केलेल्या प्रयत्नांबद्दल हा द्वैवार्षिक पुरस्कार मान्यवर व्यक्तींना प्रदान केला जातो. याआधी संयुक्त राष्ट्रांचे माजी सरचिटणीस कोफी अन्नान, जर्मनीच्या चान्सलर अँजेला मर्केल यांच्यासह डॉक्टर्स विदाऊट बॉर्डर्स सारख्या आंतरराष्ट्रीय सहकार्य संघटनांना या पुरस्काराने गौरवण्यात आले. यंदा या पुरस्कारासाठी जगभरातून 1300 नामांकने आली होती. या सर्व नामांकनांचा विचार करून पंतप्रधान नरेंद्र मोदी यांची निवड करण्यात आली आहे.
पंतप्रधान नरेन्‍द्र मोदी यांनी अमर-जवान ज्योती येथे शहिदांना अर्पण केली आदरांजली

पंतप्रधान नरेंद्र मोदी यांची आज नवी दिल्ली येथील अमर जवान ज्योती येथे, 1965 च्या भारत-पाक युध्दातला विजय आणि भारतीय जवानांच्या बलिदानाच्या सुवर्ण महोत्सवी स्मृती वर्षानिमित्त, आदरांजली अर्पण केली. यावेळी पंतप्रधानांनी अमर जवान ज्योतीवर पुष्पचक्र अर्पण केले. पंतप्रधानांनी अभ्यागतांच्या पुस्तकात आपल्या भावना लिहिल्या. तसेच त्यांनी बुजुर्ग सैनिक आणि त्यांच्या कुटंबियांचीही भेट घेतली.
रेल्वे कर्मचाऱ्‍यांना उत्पादकतेशी सांगड घालून 2018-19 मधील 78 दिवसांच्या वेतनाइतका बोनस देण्याचा मंत्रिमंडळाचा निर्णय

पंतप्रधान नरेंद्र मोदी यांच्या अध्यक्षतेखाली आज केंद्रीय मंत्रिमंडळाची बैठक झाली. या बैठकीत रेल्वे कर्मचारी वर्गाला उत्पादकतेशी सांगड घालून(पीएलबी) 2018-19 मधील 78 दिवसांच्या वेतनाइतका बोनस देण्याचा निर्णय घेण्यात आला. राजपत्रित नसलेले एकूण 11.52 लाख रेल्वे कर्मचारी या बोनससाठी पात्र असणार आहेत. यामध्ये आरपीएफ तसेच आरपीएसएफ दलाच्या सुरक्षा कर्मचारी वर्गाचाही समावेश आहे. हा बोनस देण्यासाठी 2024.40 कोटी रूपये रेल्वे खात्यातून खर्च केले जाणार आहेत. देशात नरेंद्र मोदी यांच्या नेतृत्वाखाली सरकार कार्यरत असल्यापासून सलग सहाव्या वर्षी रेल्वे कर्मचाऱ्यांना 78 दिवसांचे वेतन बोनस म्हणून दिले जात आहे. रेल्वे कर्मचारी उत्पादकतेशी निगडीत बोनस · रेल्वे कर्मचारी उत्पादकतेशी सांगड घालून 2018-19 मधील 78 दिवसांच्या वेतनाइतका बोनस (यामध्ये आरपीएफ तसेच आरपीएसएफ यांचाही समावेश) · 2018-19 या आर्थिक वर्षात 2 हजार कोटींपेक्षा जास्त खर्च. · रेल्वेचे कार्य अधिक कार्यक्षमतेने केले जात असल्याने राजपत्रित नसलेल्या कर्मचारी वर्गाने केलेल्या कामाची दखल घेवून पोचपावती म्हणून उत्पादकतेशी सांगड घालून बोनस. · रेल्वे कर्मचारीवर्गामध्ये कार्यक्षमता वाढण्यासाठी प्रोत्साहन मिळावे म्हणून हा निर्णय. लाभ:- रेल्वे कर्मचाऱ्यांना उत्पादकतेशी सांगड घालून 2018-19 मधील 78 दिवसांच्या वेतनाइतका बोनस (यामध्ये आरपीएफ तसेच आरपीएसएफ यांचाही समावेश) देण्याचा निर्णय घेण्यामागे रेल्वे कर्मचारी वर्गाने आपली कार्यक्षमता अशाच पद्धतीने वाढवावी, यासाठी प्रोत्साहन देण्याचा प्रयत्न आहे. त्याचबरोबर चांगला बोनस मिळाल्याने औद्योगिक क्षेत्रात शांतता नांदण्यासही मदत होणार आहे. पीएलबी म्हणजे उत्पादकतेशी सांगड घालून बोनस दिल्यामुळे राजपत्रित नसलेल्या कर्मचा-यांनी केलेल्या कामाची दखल घेवून त्यांच्या सेवेची पोचपावती दिल्यासारखे होणार आहे. राजपत्रित नसलेल्या रेल्वे कर्मचारी वर्गाची संख्या खूप मोठी आहे. त्यांच्या मनात समानतेची भावना निर्माण होण्यासाठी हा निर्णय लाभदायक ठरणार आहे.
कर्नाटक राज्योत्सव दिनानिमित्त पंतप्रधानांनी दिल्या शुभेच्छा

पंतप्रधान नरेंद्र मोदी यांनी कर्नाटक राज्योत्सव दिनानिमित्त शुभेच्छा दिल्या आहेत. राज्य पुनर्रचना कायद्याअंतर्गत 1 नोव्हेंबर 1956 रोजी या राज्याची स्थापना झाली. कर्नाटक राज्योत्सव, देशाच्या प्रगतीत कर्नाटकच्या लक्षणीय योगदानाचा उत्सव आहे. या राज्याचे नैसर्गिक सौंदर्य आणि जनतेचा स्नेहपूर्ण स्वभाव सर्वांना परिचितच आहे. येत्या काळात कर्नाटकच्या विकासाची कामना पंतप्रधानांनी व्यक्त केली आहे.
अशुराच्या दिवशी आज पंतप्रधान नरेंद्र मोदी यांनी हजरत इमाम हुसैन (एएस )यांच्या बलिदानाचे स्मरण केले

पंतप्रधान नरेंद्र मोदी यांनी अशुराच्या दिवशी प्रेषित मोहम्मदांचे नातू हजरत इमाम हुसेन (एएस) यांच्या बलिदानाचे स्मरण केले. सत्याप्रती अतूट वचनबद्धता आणि अन्यायाविरुद्धच्या लढ्यासाठी त्यांचे स्मरण केले जाते, असे पंतप्रधान म्हणाले. एका ट्विटमध्ये पंतप्रधानांनी सांगितले; “आजचा दिवस हजरत इमाम हुसैन (ए.एस.) यांच्या बलिदानाचे स्मरण करण्याचा दिवस आहे. सत्याप्रती अविचल वचनबद्धता आणि अन्यायाविरुद्धच्या लढ्यासाठी त्यांचे स्मरण केले जाते. समता आणि बंधुतेलाही त्यांनी खूप महत्त्व दिले होते.
पंतप्रधानांनी स्वच्छ कुंभ आणि स्वच्छ आभार कार्यक्रमाला प्रयागराज इथे केले संबोधित

पंतप्रधान नरेंद्र मोदी यांनी स्वच्छ कुंभ आणि स्वच्छ आभार कार्यक्रमाला प्रयागराज इथे संबोधित केले. प्रयागराज इथल्या पवित्र संगमावर स्नान केल्यानंतर पंतप्रधानांनी स्वच्छ कुंभसाठी योगदान देणाऱ्या, स्वच्छता दूतांप्रती आदर व्यक्त करण्यासाठी त्यांची चरणवंदना केली. प्रयागराज इथल्या कुंभमेळ्यासाठी जमलेल्या भाविकांसाठी सर्वात उत्तम सुविधा उपलब्ध करुन देणारे सर्व जण कर्मयोगी असल्याचे पंतप्रधानांनी सांगितले. यासंदर्भात त्यांनी राष्ट्रीय आपत्ती निवारण पथक, नावाडी, स्थानिक आणि स्वच्छता कामगार यांचा उल्लेख केला. गेल्या काही आठवड्यात 21 कोटीहून अधिक लोकांनी कुंभमेळ्याला भेट दिल्याचे सांगून पंतप्रधानांनी स्वच्छता कर्मचाऱ्यांचा उल्लेख केला आणि काहीही अशक्य नाही, हे या कर्मचाऱ्यांनी दाखवून दिल्याचे स्पष्ट केले. ज्यावेळी आपण काही स्वच्छता कर्मचाऱ्यांची चरणवंदना केली तो क्षण कायम स्मरणात कोरला गेल्याचे पंतप्रधान म्हणाले. आज जाहीर केलेल्या स्वच्छ सेवा सन्मान कोषामुळे स्वच्छता कर्मचारी आणि त्यांच्या कुटुंबियांना गरजेच्या काळात सहाय्य होईल, असे त्यांनी सांगितले. स्वच्छ भारत अभियान वेगाने प्रगती करत असल्याचे ते म्हणाले. यावर्षी 2 ऑक्टोबरला महात्मा गांधीजींच्या 150व्या जयंतीपूर्वी उघड्यावर शौच करण्यापासूनमुक्त होण्याच्या दिशेने देश वाटचाल करत आहे, असे ते म्हणाले. गंगा नदीची स्वच्छता हा यावर्षी अनेकदा चर्चेचा विषय झाल्याचे मोदी यांनी सांगितले. आज आपण याचा प्रत्यक्ष अनुभव घेतल्याचे ते म्हणाले. नमामि गंगे अभियान आणि केंद्र सरकारच्या प्रयत्नांचे यश असल्याचे त्यांनी सांगितले. नदीत सोडले जाणारे सांडपाणी बंद करण्यात आले असून, सांडपाणी प्रक्रिया प्रकल्प बांधण्यात येत आहेत. काही दिवसांपूर्वी आपल्याला 1 कोटी 30 लाख रुपये निधीचा समावेश असणारा सेऊल शांतता पुरस्कार मिळाल्याचे पंतप्रधानांनी सांगितले. हा निधी नमामि गंगे मिशनला दान केल्याचे ते म्हणाले. पंतप्रधान म्हणून मिळालेल्या भेटवस्तूंचा लिलाव करण्यात आला असून, यातून मिळालेले पैसेही नमामि गंगेसाठी दिल्याचे त्यांनी सांगितले. कुंभ मेळ्यात सहभागी झालेल्या नाविकांसाठीही पंतप्रधानांनी विशेष कौतुकोद्‌गार काढले. स्वातंत्र्यानंतर प्रथमच कुंभमेळ्यासाठी येणाऱ्या यात्रेकरुंना अक्षय वटला भेट देणे शक्य झाल्याचाही त्यांनी उल्लेख केला. अध्यात्म, श्रद्धा आणि आधुनिकता यांचा संगम असणाऱ्या कुंभमेळ्याला साकार केल्याबद्दल पंतप्रधानांनी सर्व उपस्थितांचे आभार मानले तसेच या संदर्भात उत्तर प्रदेश पोलिसांनी बजावलेल्या कार्याचेही कौतुक केले. यावर्षीच्या कुंभमेळ्यासाठी केलेल्या व्यवस्थेमध्ये विविध महत्वाच्या पायाभूत सुविधांच्या विकासाचा समावेश होता. ज्याचा फायदा शहराला कुंभमेळा संपल्यावरही होईल, असे पंतप्रधानांनी स्पष्ट केले.
माजी राज्यपाल वेद मारवाह  यांच्या निधनाबद्दल पंतप्रधानांनी व्यक्त केला शोक

दिल्लीचे माजी पोलीस आयुक्त आणि मणिपूर, मिझोराम तसेच झारखंडचे माजी राज्यपाल वेद मारवाह यांच्या निधनाबद्दल पंतप्रधान नरेंद्र मोदी यांनी दुःख व्यक्त केले आहे. “वेद मारवाह यांनी सार्वजनिक जीवनात दिलेल्या योगदानाबद्दल ते कायम स्मरणात राहतील. आयपीएस अधिकारी असताना त्यांच्यातील अतुलनीय धैर्याचे दर्शन घडले. ते अत्यंत बुद्धिमान व्यक्ती होते. त्यांच्या निधनामुळे खूप दुःख झाले. त्यांच्या कुटुंबाच्या आणि प्रशंसकांच्या दुःखात सहभागी आहे. ओम शांती”,असे पंतप्रधानांनी म्हटले आहे.
खलाशांच्या क्षमतेबाबत एकपक्षीय/द्विपक्षीय प्रमाणपत्र देण्याबाबत परराष्ट्रांशी कराराच्या मसुद्याला केंद्रीय मंत्रिमंडळाची मंजुरी

सागरी प्रवास करणाऱ्या खलाशांना आंतरराष्ट्रीय मानकांनुसार प्रशिक्षण, प्रमाणन आणि टेहळणी याविषयीच्या नियमनात बदल करून त्यानुसार परराष्ट्रांशी करावयाचा कराराचा मसुदा जहाजबांधणी संचालनालयाने तयार केला आहे. या सामंजस्य कराराला केंद्रीय मंत्रिमंडळाने आज मंजुरी दिली आहे. या मसुद्यानुसारच एकपक्षीय/द्विपक्षीय प्रमाणपत्रं खलाशांना दिली जातील. 1978 साली झालेल्या या करारात सुधारणा करण्यात आली असून सुधारित मसुद्यांचा केंद्र सरकारच्या जहाजबांधणी महासंचालनालय आणि परदेशामध्ये हा करार होऊ शकेल, त्याला जहाजबांधणी मंत्री आणि परराष्ट्र मंत्र्यांची मंजुरी आवश्यक असेल. लाभ एकपक्षीय सामंजस्य करारामुळे भारताच्या जहाजबांधणी महासंचालनालयाने भारतीय खलाशांना दिलेले प्रमाणपत्र इतर देशातही मान्य होऊ शकेल. त्यासाठी त्या संबंधित देशातल्या प्रमाणपत्राची गरज पडणार नाही. यामुळे भारतीय खलाशी संबंधित देशांच्या जहाजांमध्येही रोजगार मिळवण्यास पात्र ठरतील. त्याशिवाय द्विपक्षीय सामंजस्य करारामुळे भारत आणि संबंधित देश यांच्यात खलाशांचे सागरी शिक्षण आणि प्रशिक्षण, क्षमता, प्रशिक्षणविषयक कागदपत्र, वैद्यकीय प्रमाणपत्र या सर्व कागदपत्रांना दोन्ही देशांकडून मान्यता मिळू शकेल. या करारामुळे खलाशांना दोन्ही देशातल्या जहाजांवर रोजगार मिळवता येईल.
इंडोनेशियात भूकंपामुळे झालेल्या जीवितहानी बद्दल पंतप्रधानांनी व्यक्त केले तीव्र दु:ख

नवी दिल्ली, 22 नोव्हेंबर 2022 इंडोनेशियातील भूकंपामुळे झालेल्या जीवितहानीबद्दल पंतप्रधान नरेंद्र मोदी यांनी तीव्र दुःख व्यक्त केले आहे. जखमींच्या प्रकृतीत लवकर सुधारणा व्हावी अशी मनोकामना व्यक्त करत, या दु:खाच्या काळात इंडोनेशियाच्या पाठीशी भारत ठामपणे उभा असल्याचे पंतप्रधानांनी सांगितले. पंतप्रधान ट्वीट संदेशात म्हणाले; “इंडोनेशियातील भूकंपामुळे झालेल्या मालमत्ता आणि जीवितहानीमुळे दुःख झाले आहे. पीडित आणि त्यांच्या कुटुंबियां प्रति मनापासून सहवेदना. जखमींच्या प्रकृतीत लवकर सुधारणा व्हावी ही सदिच्छा. या दु:खाच्या काळात भारत इंडोनेशियासोबत उभा आहे.”
महामहीम विल्यम एस रुटो यांची केनियाच्या राष्ट्राध्यक्षपदी निवड झाल्याबद्दल पंतप्रधानांनी त्यांचे अभिनंदन केले

नवी दिल्ली, 7 सप्टेंबर 2022 महामहीम विल्यम एस रुटो यांची केनियाच्या राष्ट्राध्यक्षपदी निवड झाल्याबद्दल पंतप्रधान नरेंद्र मोदी यांनी त्यांचे अभिनंदन केले आहे. ट्विट संदेशाद्वारे पंतप्रधान म्हणाले; “केनियाचे राष्ट्राध्यक्ष म्हणून निवडून आल्याबद्दल @WilliamsRuto यांचे अभिनंदन. आपल्या देशांदरम्यान असलेले ऐतिहासिक द्विपक्षीय संबंध आणखी मजबूत करण्यासाठी मी येत्या काळात त्यांच्यासोबत एकत्रितपणे काम करण्याबाबत आशादायी आहे.”
प्रमुख स्वामी महाराज यांच्या जयंतीनिमित्त पंतप्रधानांची  त्यांना आदरांजली

पंतप्रधान नरेंद्र मोदी यांनी प्रमुख स्वामी महाराज यांच्या जयंतीनिमित्त त्यांना आदरांजली वाहिली आहे. पंतप्रधान म्हणाले, “जगभरातील लाखो भक्तांमध्ये मी सामील होतो आणि प्रमुख स्वामी महाराज यांच्या जयंतीदिनी त्यांना वंदन करतो. ते असाधारण आत्मा होते, ज्यांच्या सेवा आणि मानवतावादी प्रयत्नांनी अगणित लोकांच्या जीवनावर सकारात्मक प्रभाव पडला. प्रमुख स्वामी महाराज यांचे समृध्द विचार यापुढेही सर्वांना मार्गदर्शक ठरतील. गरजू, गरीब आणि वंचितांच्या जीवनात परिवर्तन घडवून आणण्याच्या त्यांच्या विचारांनी आपल्याला नेहमीच प्रोत्साहित केले आहे. प्रमुख स्वामी महाराज यांच्याबरोबरचे माझे नाते विशेष आहे. त्यांच्या बरोबर व्यतित केलेला वेळ अविस्मरणीय होता. मी सुदैवी आहे, मला त्यांचा आशीर्वाद लाभला. गेल्‍यावर्षी सारंगपूर येथे मी त्यांच्याविषयी जे बोललो ते https://www.youtube.com/watch?v=azaYIrMsx5gया लिंकवरऐकता येईल”, असे पंतप्रधान म्हणाले.
भारतीय रेल्वे सुरक्षा दल (आरपीएफ) सेवेचा संघटीत गट ‘ए’चा दर्जा द्यायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारतीय रेल्वे सुरक्षा दलाला (आरपीएफ) संघटीत गट ‘ए’ चा दर्जा तसेच 24.4.2009 आणि 6.6.2000 च्या कार्मिक आणि प्रशिक्षण विभागाच्या मार्गदर्शक तत्त्वानुसार 1.1.2006 पासून अकार्यरत वित्तीय दर्जा उंचावण्याचे लाभ आणि 6.6.2000 पासून सिनिअर ड्यूटी पोस्टच्या 30 टक्क्यांप्रमाणे अकार्यरत निवड श्रेणी द्यायला मंजुरी दिली आहे. प्रमुख प्रभाव आरपीएफला संघटीत गट ‘ए’ दर्जा दिल्यामुळे अधिकाऱ्यांची प्रगती होईल आणि त्यांना द्यावयाच्या प्रोत्साहन पातळीत वाढ होईल. आरपीएफच्या पात्र अधिकाऱ्यांना याचा लाभ होईल. पार्श्वभूमी दिल्ली उच्च न्यायालयाने 4.12.2012 च्या आदेशात रेल्वेला आरपीएफला गट ‘ए’ सेवेचा दर्जा देण्याचे निर्देश दिले होते. सर्वोच्च न्यायालयाने 5.2.2019 रोजी हा आदेश कायम ठेवला. त्यानुसार रेल्वेने यासंदर्भात शिफारस केली.
पंजाब केसरी लाला लजपतराय यांच्या जयंतीनिमित्त पंतप्रधानांकडून त्यांचे स्मरण

पंजाब केसरी लाला लजपतराय यांच्या जयंतीनिमित्त पंतप्रधान नरेंद्र मोदी यांनी त्यांचे स्मरण केले आहे. शूर लाला लजपतराय यांच्या जयंतीनिमित्त त्यांचे स्मरण. लाला लजपतराय द्रष्टे होते, त्यांची देशभक्ती आणि आदर्शांनी अनेकांना स्फूर्ती दिली असे पंतप्रधानांनी म्हटले आहे. पंजाब केसरी लाला लजपतराय यांच्या हस्ताक्षरातली कागदपत्रेही पंतप्रधानांनी आपल्या ट्विटर अकाऊंटवर शेअर केली आहेत.